Начало България Симеонов и Цветанов в тайна договорка за Истанбулската конвенция. ВМРО и Каракачанов...
В замяна на поетия от Симеонов ангажимент за пробив в позицията на Обединените патриоти, той получил твърдо обещание да сложи личен свой кандидат за министър на туризма, след като Николина Ангелкова оглави Министерството на транспорта, което ще бъде освободено от Ивайло Московски.
На пазената в пълна секретност среща между Цветан Цветанов и Валери Симеонов в края на януари, Симеонов е поел ангажимент „да извади 5-6 от своите депутати“ по време на гласуването на Истанбулската конвенция, като по този начин осигури мнозинство за ратификацията. Цветанов заявил, че ГЕРБ не са се отказали да я наложат, а само изчакват да мине известно време и да утихне народното недоволство. Според източниците на „Гласове“, има твърдо поет ангажимент Истанбулската конвенция да бъде гласувана до месец юни в рамките на европредседателството.
В замяна на поетия от Валери Симеонов ангажимент за пробив в позицията на Обединените патриоти, той получил твърдо обещание да сложи свой кандидат на поста министър на туризма. Според източниците на „Гласове“, Симеонов бил допълнително „мотивиран“ от Цветанов и Борисов след трагедията в семейството на транспортния министър Ивайло Московски, който се очаква да освободи поста на предстоящо гласуване в Народното събрание. Междувременно обаче Борисов подготвя именно Ангелкова да поеме Министерството на транспорта, тъй като тя е известна като изключително изпълнителна и ще трябва да довърши няколко ключови проекта в новото си министерство в полза на фирми, близки до ГЕРБ. Тази информация се потвърждава и от източник от Министерството на туризма, според който Ангелкова преди дни наредила спешно да й бъде предоставен устройствения правилник на транспортното министерство, тъй като много бързо трябвало да се запознае със структурата и функциите на ведомството.
Според нашите източници това била истинската причина за острите реплики, които двамата лидери на Патриотите си размениха от ефира на две телевизии. Пред „България он еър“ Валери Симеонов нарече „глупотевина“ идеята на Красимир Каракачанов за референдум за гей браковете и джендър идеологията. Симеонов, който е лидер на НФСБ, заяви, че няма да подкрепи предложението на лидера на ВМРО за такова допитване. „Няма да приема някой да ми дава акъл през медиите! Да беше говорил с мен, преди да се изплющи“, рязко отговори Каракачанов в интервю по Нова телевизия.
Каракачанов светкавично лансирал идеята за този референдум, веднага след като разбрал за тайната сделка между Симеонов и Цветанов, според източниците на „Гласове“. „Този път разломът между двамата е наистина сериозен, защото въпреки че неведнъж публично е защитавал Валери, на Каракачанов вече му е писнало от злобата и предателствата на Симеонов. А точно за Истанбулската конвенция пък няма никакво намерение да отстъпва и е заявил, че ако се стигне до гласуване всичките 11 депутати на ВМРО ще бъдат в залата и ще гласуват против“, коментираха пред „Гласове“ запознати с делата на Патриотите. Според тях Волен Сидеров се опитвал да балансира, за да не бъде подложена на риск коалицията с ГЕРБ, но за Истанбулската конвенция той също бил категорично против и щял да гласува с Каракачанов.
На свой ред обаче Симеонов свикал депутатите от НФСБ на сбирка и държал двучасова реч, в която ги настройвал срещу партньорите им от ВМРО и лично срещу Каракачанов, научи „Гласове“ от отлично информирани източници. „Валери е побеснял, той направо води коалицията „Обединени патриоти“ към разпад, страхуваме се, че така може да се стигне дори до разрив и разпад на управляващото мнозинство и до предсрочни избори веднага след Европредседателството“, заявил един от присъствалите депутати пред нашите източници.